Eudes, dux de Bourgoingne à nos amez Mons. Hugue du Sauvement, chevalier, et à nostre bailli d’Auxois et de la Montaigne, salut. Nos vos comectons et mandons et donnons plenier pooir que, appellez par devant vos nostre procureur et le procureur de dien et chappitre d’Ostun qui juroient de dire et de confesser verité, et les autres qui seront à appeller, enquerez diligemment, souverainement et de plain la verité sur tous les griefz et nouvelletez que dien et chappitre d’Ostun dient estre faiz à aulx et à leurs gens et à leur terre par noz gens, et ce que vous trouverez estre fait non dehument contre lesdits doyen et chappitre et leurs gens ou en leur terre adreciez et faictes à adrecier et mectez et faictes mectre en estat dehu pleniement sanz delayet par tant cum raison sera, mandons et commandons à tous noz subgez que en ce cas vos obeissant comme à nos. Donné à Vilenes en Domois le mercredi après la saint Nicholas d’esté, l’an de grace mil trois cens vint et ung.